text: Vejen EH melder fra til Europa
  27 maj 2013 kl. 17.59
  Kvinderne fra Vejen - nu under navnet Vejen EH - kommer ikke til at spille i europæiske turneringer i år. Vejen EH har valgt at takke nej for ikke at tabe penge.
  - Gevinsten ved at deltage i Cup Winners Cup eller EHF Cup kan ikke måle sig med de omkostninger, der er forbundet med deltagelsen, siger Henrik Schmidt-Ebbesen, direktør KIF Vejen/Vejen EH.
  De danske klubber fik allerede tilbuddet i sidste uge, men Vejen EH valgte at takke nej. Det er en enig bestyrelse, der står bag beslutningen.
  Vejen-klubben er netop kommet helskindet ud af et økonomisk uvejr. Derfor ønsker bestyrelsen ikke at spille turneringer, som de kan tabe penge på.
  - Jeg vægter økonomisk stabilitet højere end deltagelse i en turnering, der hverken har publikums eller sponsorernes store interesse. Men ud fra en sportslig synsvinkel ville jeg da ønske, at det var anderledes, slutter Henrik Schmidt-Ebbesen.
  